Proposta għal regolament tal-Kunsill li jemenda r-Regolament (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova /* KUMM/2008/0540 finali - ACC 2008/0176 */





[pic] | KUMMISSJONI TAL-KOMUNITAJIET EWROPEJ | Brussel 10.9.2008 KUMM(2008) 540 finali 2008/0176 (ACC) Proposta għal REGOLAMENT TAL-KUNSILL li jemenda r-Regolament (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova (preżentata mill-Kummissjoni) MEMORANDUM TA’ SPJEGAZZJONI Fil-21 ta’ Jannar 2008, il-Kunsill adotta r-Regolament (KE) Nru 55/2008[1] li jintroduċi l-preferenzi awtonomi għall-kummerċ għar-Repubblika tal-Moldova[2] (ir-Regolament dwar il-PAK) u li jieħu post il-preferenzi ta’ sistema ta' preferenzi ġeneralizzati (is-SPĠ) li l-Moldova qabel kienet intitolata għalihom. Dan ir-Regolament daħal fis-seħħ fil-31 ta’ Jannar u ilu japplika mill-1 ta’ Marzu 2008. Ir-regolament jipprovdi aċċess liberu għas-swieq ta’ l-UE għall-prodotti kollha li joriġinaw mill-Moldova, ħlief għal ċerti prodotti agrikoli mniżżla fl-Anness 1 tar-regolament li għalihom ingħataw konċessjonijiet limitati, jew f’forma ta' eżenzjoni mid-dazji doganali fi ħdan il-limitu tal-kwoti tariffarji jew ta’ tnaqqis ta’ dazji doganali. Dawn huma ċerti prodotti tal-laħam u oħrajn tal-ħalib, il-bajd, iċ-ċereali, iz-zokkor, l-inbid, u ċertu frott u ħxejjex. Spjegazzjoni tad-dispożizzjonijiet B’segwitu għad-dħul fis-seħħ ta’ dan ir-Regolament, l-importaturi ġibdulna l-attenzjoni li l-mod kif inhu miktub bħalissa l-Artikolu 14 tar-Regolament dwar il-PAK ħoloq diskrepanza de facto bejn l-applikazzjoni tal-preferenzi tas-SPĠ u l-applikazzjoni tal-PAK, filwaqt li l-intenzjoni kienet li jiġi żgurat li l-preferenzi tas-SPĠ jibqgħu japplikaw għall-esportazzjonijiet eliġibbli kollha sa meta l-PAK ikunu daħlu fis-seħħ għal kollox. Skond kif inhu miktub bħalissa, l-oġġetti koperti bis-SPĠ, li ġew esportati lejn l-UE bejn id-dħul fis-seħħ tal-PAK (31 ta’ Jannar 2008) u l-bidu ta’ l-applikazzjoni tar-reġim (1 ta' Marzu 2008) ma għandhom ikunu koperti mill-ebda reġim ladarba l-kuntratt tax-xiri ma jkunx sar qabel il-31 ta' Jannar 2008 u jekk ma jkunx hemm x’juri li l-oġġetti jkunu ħarġu mill-Moldova mhux aktar tard mill-31 ta’ Jannar 2008. Biex tiġi kkoreġuta din is-sitwazzjoni, il-mod kif inhu miktub l-Artikolu 14(1), 14(1)(a), 14(1)(b), 14(2)(a), 14(2)(b), 14(2)(c) u 14(2)(d) irid jinbidel minn “id-data tal-bidu fis-seħħ” għal “id-data ta’ l-applikazzjoni”. Barra minn hekk, waqt it-tħejjija għall-applikazzjoni tar-regolament u l-ġestjoni tal-kwoti mniżżla fl-Anness 1, instabu xi ftit inkonsistenzi bejn id-deskrizzjonijiet tal-kwoti u l-kodiċijiet NM applikabbli. Il-korrezzjonijiet proposti ma jikkontradixxux jew jibdlu l-metodoloġija użata biex jiġi ddeterminat id-daqs tal-kwoti għal kull grupp ta’ prodott, li kien ibbażat fuq l-aqwa prestazzjoni ta’ esportazzjoni tas-snin 2004-2006 biż-żidiet f’kull sena jkunu jikkorrispondu maż-żidiet potenzjali fil-kapaċità ta’ produzzjoni u esportazzjoni tal-Moldova sa l-2012. Il-bidliet proposti lill-Anness 1 tar-Regolament 55/2008 huma kif ġejjin: 1. Kwota nru 09.0504 (laħam): Ħassar il-kelma “domestiċi” fid-deskrizzjoni sabiex tagħmel id-deskrizzjoni tikkorrispondi mal-kodiċijiet NM. 2. Kwota nru 09.0509 (qamħ komuni): Il-kodiċi NM 1001 90 99 tħalla barra bi żball u għandu jiġi miżjud sabiex il-kwota tiġi tikkorrispondi ma’ l-offerta li ġiet ibbażata fuq l-esportazzjonijiet tal-qamħ komuni u l-meslin kollu skond il-metodoloġija msemmija hawn fuq. 3. Kwota nru 09.0514 (inbid): Ħassar “ta’ saħħa alkoħolika attwali bil-massa ta’ mhux iktar minn 15 % mas,” fid-deskrizzjoni sabiex tagħmel id-deskrizzjoni tikkorrispondi mal-kodiċijiet NM. Implikazzjonijiiet għall-baġit Ir-Regolament propost ma jinvolvix spejjeż li joħorġu mill-baġit ta’ l-UE jew għandu xi impatt fuq il-baġit ta’ l-UE fil-forma ta’ telf ta’ qligħ mid-dwana lil hinn minn dak li kien stmat oriġinarjament għad-dħul fis-seħħ tal-preferenzi addizzjonali għall-Moldova. 2008/0176 (ACC) Proposta għal REGOLAMENT TAL-KUNSILL li jemenda r-Regolament (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu, Wara li kkunsidra l-proposta mill-Kummissjoni, Billi: (1) Ir-Regolament tal-Kunsill (KE) Nru 55/2008 tal-21 ta’ Jannar 2008, li jintroduċi l-preferenzi awtonomi għall-kummerċ għar-Repubblika tal-Moldova u li jemenda r-Regolament (KE) Nru 980/2005 u d-Deċiżjoni tal-Kummissjoni 2005/924/KE[3], daħal fis-seħħ fil-31 ta’ Jannar 2008 u qed ikun applikat mill-1 ta’ Marzu 2008. Ir-Regolament jipprovdi aċċess liberu għas-swieq ta’ l-UE għall-prodotti kollha li joriġinaw mir-Repubblika tal-Moldova (minn issa ’l quddiem imsejħa l-Moldova), ħlief għal ċerti prodotti agrikoli mniżżla fl-Anness 1 tar-Regolament li għalihom ingħataw konċessjonijiet limitati, jew f’forma ta' eżenzjoni mid-dazji doganali fi ħdan il-limitu tal-kwoti tariffarji jew ta’ tnaqqis ta’ dazji doganali. (2) Il-mod kif inkiteb l-Artikolu 14 tar-Regolament ħoloq diskrepanza bejn l-applikazzjoni tas-sistema ta’ preferenzi ġeneralizzati (is-SPĠ) li l-Moldova kienet intitolata għalihom sakemm jidħol fis-seħħ ir-Regolament (KE) Nru 55/2008, u l-preferenzi awtonomi għall-kummerċ (il-PAK), filwaqt li l-intenzjoni kienet li jiġi żgurat li s-SPĠ jibqgħu japplikaw għall-esportazzjonijiet eliġibbli kollha sa meta l-PAK ikunu daħlu fis-seħħ għal kollox. Skond l-Artikolu 14, l-oġġetti koperti bis-SPĠ, li ġew esportati lejn il-Komunità bejn id-dħul fis-seħħ tal-PAK u l-bidu ta’ l-applikazzjoni tar-reġim mhux se jkunu koperti mill-ebda reġim ladarba l-kuntratt tax-xiri ma jkunx sar qabel il-31 ta' Jannar 2008 u jekk ma jkunx hemm x’juri li l-oġġetti jkunu ħarġu mill-Moldova mhux aktar tard mill-31 ta’ Jannar 2008. Biex tkun ikkoreġuta din-is-sitwazzjoni, il-mod kif inhu miktub l-Artikolu 14 għandu jkun emendat b’mod li jkun hemm referenza għad-data ta’ l-applikazzjoni tar-Regolament u mhux għad-dħul tiegħu fis-seħħ. (3) Waqt it-tħejjija għall-applikazzjoni tar-Regolament (KE) Nru 55/2008 u l-ġestjoni tal-kwoti mniżżla fl-Anness 1, instabu xi ftit inkonsistenzi bejn id-deskrizzjonijiet tal-kwoti u l-kodiċijiet NM applikabbli. Sabiex jiġu kkoreġuti dawk l-iżbalji, il-kelma “domestiċi” għandha titħassar fid-deskrizzjoni għall-kwota Nru 09.0504, il-kodiċi NM 1001 90 99 għandha tiġi miżjuda għall-kwota Nru 09.0509, u d-deskrizzjoni “ta’ saħħa alkoħolika attwali bil-massa ta’ mhux aktar minn 15 % mas,” għandha titħassar fid-deskrizzjoni tal-kwota Nru 09.0514. Il-korrezzjonijiet proposti ma jikkontradixxux jew jibdlu l-metodoloġija użata biex jiġi ddeterminat id-daqs tal-kwoti għal kull grupp ta’ prodott, li kien ibbażat fuq l-aqwa prestazzjoni ta’ esportazzjoni tas-snin 2004-2006 biż-żidiet f’kull sena jkunu jikkorrispondu maż-żidiet potenzjali fil-kapaċità ta’ produzzjoni u esportazzjoni tal-Moldova sa l-2012. (4) Ir-Regolament (KE) Nru 55/2008 għandu għalhekk jiġi emendat skond dan. (5) Sabiex jiġi żgurat li l-miżuri stipulati f'dan ir-Regolament ikunu jistgħu jiġu applikati mingħajr dewmien bla bżonn, dan għandu jidħol fis-seħħ fil-ġurnata tal-pubblikazzjoni tiegħu. ADOTTA DAN IR-REGOLAMENT: Artikoluº1 Ir-Regolament(KE)Nru 55/2008 huwa emendat kif ġej: 1. L-Artikolu 14 huwa emendat kif ġej: 1. fil-frażi introduttorja tal-paragrafu 1, il-kelmiet “id-data tal-bidu fis-seħħ” jiġu sostitwiti bil-kliem “id-data ta’ l-applikazzjoni”; 2. fil-paragrafi 1(a), 1(b), 2(a), 2(b), 2(c) and 2(d), il-kelmiet “id-data tal-bidu fis-seħħ” jiġu sostitwiti bil-kliem “id-data ta’ l-applikazzjoni”; 2. L-Anness I jiġi sostitwit bit-test stipulat fl-Anness ta' dan ir-Regolament. Artikoluº2 Dan ir-Regolament għandu jidħol fis-seħħ l-għada tal-pubblikazzjoni tiegħu fil- Ġurnal Uffiċjali ta’ l-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President ANNESS " ANNEXºI PRODOTTI SOTTOMESSI GĦAL LIMITI KWANTITATTIVI JEW LIMITU TAL-PREZZ IMSEMMIJA FL-ARTIKOLUº3 Minkejja r-regoli għall-interpretazzjoni tan-Nomenklatura Magħquda, il-kliem tad-deskrizzjoni tal-prodotti għandhom jitqiesu li ma għandhomx aktar minn valur indikattiv, peress li l-iskema preferenzjali hija ddeterminata, fil-kuntest ta' dan l-Anness, permezz tal-kopertura tal-kodiċijiet NM. Fejn huma indikati l-kodiċijiet ex NM, l-iskema preferenzjali għandha tkun iddeterminata bl-applikazzjoni tal-kodiċi NM u d-deskrizzjoni li tikkorrispondi magħha meħuda flimkien. 1. Prodotti soġġetti għall-kwoti tariffarji annwali ħielsa mid-dazju Ordni Nru | Kodiċi NM | Deskrizzjoni | 2008 (1) | 2009 (1) | 2010 (1) | 2011 (1) | 2012 (1) | 09.0504 | minn 0201 sa 0204 | Laħam frisk, imkessaħ u ffriżat ta' annimali bovini, ħnieżer domestiċi u nagħaġ u mogħoż | 3 000 (2) | 3 000 (2) | 4 000 (2) | 4 000 (2) | 4 000 (2) | 09.0505 | ex 0207 | Laħam u ġewwieni li jittiekel tat-tjur taħt it-titolu 0105 frisk, imkessaħ jew iffriżat, apparti fwied xaħmi taħt it-titolu 0204.34 | 400 (2) | 400 (2) | 500 (2) | 500 (2) | 500 (2) | 09.0506 | ex 0210 | Laħam u ġewwieni li jittiekel tal-ħnieżer u annimali bovini, immellaħ, fis-salmura, imnixxef jew iffumigat, dqiq u smida li jittieklu mil-laħam jew mill-fdalijiet tal-laħam jew ġewwieni tal-laħam tal-ħanżir domestiku jew annimali bovini | 400 (2) | 400 (2) | 500 (2) | 500 (2) | 500 (2) | 09.4210 | minn 0401 sa 0406 | Prodotti tal-ħalib | 1 000 (2) | 1 000 (2) | 1 500 (2) | 1 500 (2) | 1 500 (2) | 09.0507 | 0407.00 | Bajd ta’ l-għasafar, fil-qoxra | 90 (3) | 95 (3) | 100 (3) | 110 (3) | 120 (3) | 09.0508 | ex 0408 | Bajd ta' l-għasafar, mhux fil-qoxra u isfar tal-bajd, apparti dak mhux tajjeb għall-konsum uman | 200 (2) | 200 (2) | 300 (2) | 300 (2) | 300 (2) | 09.0509 | 1001.90.91 1001.90.99 | Spelt ieħor (minbarra dak għaż-żrigħ), qamħ komuni u meslin | 25 000 (2) | 30 000 (2) | 35 000 (2) | 40 000 (2) | 50 000 (2) | 09.0510 | 1003.00.90 | Xgħir | 20 000 (2) | 25 000 (2) | 30 000 (2) | 35 000 (2) | 45 000 (2) | 09.0511 | 1005.90 | Qamħirrun | 15 000 (2) | 20 000 (2) | 25 000 (2) | 30 000 (2) | 40 000 (2) | 09.0512 | 1601 00 91 u 1601 00 99 | Zlazet u prodotti simili, tal-laħam, tal-ġewwieni ta’ l-annimali jew tad-demm; preparazzjonijiet ta’ l-ikel ibbażati fuq dawn il-prodotti | 500 (2) | 500 (2) | 600 (2) | 600 (2) | 600 (2) | ex 1602 | Laħam ieħor, ippreparat jew ippreżervat, ġewwieni tal-laħam jew demm: - ta' tjur ta' l-ispeċi Gallus domesticus, mhux imsajjar, - tal-ħnieżer domestiċi, - ta' bhejjem ta’ l-ifrat, mhux imsajjar | 09.0513 | 1701.99.10 | Zokkor Abjad | 15 000(2) | 18 000 (2) | 22 000 (2) | 26 000(2) | 34 000(2) | 09.0514 | 2204 21 u 2204 29 | Inbid mill-għeneb frisk, ħlief inbid effervexxenti | 60 000 (4) | 70 000 (4) | 80 000 (4) | 100 000 (4) | 120 000 (4) | (1) Mill-1 ta' Jannar sal-31 ta' Diċembru, ħlief għall-2008 mill-ewwel jum ta' l-applikazzjoni tar-Regolament sal-31 ta' Diċembru (2) tunnellati (piż nett). (3) miljuni ta' unitajiet, (4) ettolitri” DIKJARAZZJONI FINANZJARJA LEĠIŻLATTIVA GĦAL PROPOSTI LI GĦANDHOM IMPATT FUQ IL-BAĠIT LIMITAT ESKLUŻIVAMENT GĦAN-NAĦA TAD-DĦUL 1. ISEM IL-PROPOSTA: Ir-Regolament tal-Kunsill li jemenda r-Regolament (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova 2. LINJI TAL-BAĠIT: Kapitolu u Artikolu: Artikolu 120 Ammont stmat għas-sena kkonċernata: 16 431 900 000 3. IMPATT FINANZJARJU ( Il-proposta ma għandha l-ebda implikazzjonijiet finanzjarji ( Il-proposta ma għandha l-ebda impatt finanzjarju fuq l-infiq iżda għandha impatt finanzjarju fuq id-dħul – l-effett huwa kif ġej: (€ miljun sa punt deċimali wieħed) Linja tal-baġit | Dħul[4] | Perjodu ta’ 12-il xahar, li jibda jj/xx/ssss | [Sena n] | Artikolu ... | L-impatt fuq ir-riżorsi proprji | Artikolu ... | L-impatt fuq ir-riżorsi proprji | Is-sitwazzjoni wara l-azzjoni | [n+1] | [n+2] | [n+3] | [n+4] | [n+5] | Artikolu ... | Artikolu ... | 4. MIŻURI KONTRA L-FRODI 5. RIMARKI OĦRAJN [1] ĠU L 20, 24.1.2008, p. 1 [2] Minn hawn ’il quddiem imsejħa l-Moldova [3] ĠU L 20, 24.1.2008, p. 1 [4] Fir-rigward tar-riżorsi proprji tradizzjonali (dazji fuq l-agrikoltura, imposti fuq iz-zokkor, dazji doganali), l-ammonti indikati għandhom ikunu ammonti netti, jiġifieri ammonti grossi wara t-tnaqqis ta’ 25 % ta’ l-ispejjeż tal-ġbir.